b'\n_START_ARTICLE_\nMuitas\n_START_SECTION_\nMuit\xc5\xb3 skirstymas\n_START_PARAGRAPH_\nMuitai skirstomi \xc4\xaf importo, tranzito ir eksporto.\n_START_SECTION_\nImporto muitas\n_START_PARAGRAPH_\nImporto muitas taikomas importuojant prekes i\xc5\xa1 kit\xc5\xb3 valstybi\xc5\xb3. \xc5\xa0iuo metu Europos S\xc4\x85jungoje (taigi ir Lietuvoje) importo muitais da\xc5\xbeniausiai apmokestinami tekstil\xc4\x97s gaminiai ir avalyn\xc4\x97, importuojama daugiausiai i\xc5\xa1 Kinijos ir kit\xc5\xb3 valstybi\xc5\xb3. Muitas skai\xc4\x8diuojamas nuo kiekvienos prek\xc4\x97s muitin\xc4\x97s vert\xc4\x97s. Did\xc4\x97jant prek\xc4\x97s vertei, muito mokestis ma\xc5\xbe\xc4\x97ja. Da\xc5\xbenai \xc4\xafve\xc5\xbet\xc5\xb3 brangesni\xc5\xb3 preki\xc5\xb3 bendra su muitu vert\xc4\x97 ma\xc5\xbeesn\xc4\x97 negu toki\xc5\xb3 pa\xc4\x8di\xc5\xb3 pigesni\xc5\xb3 preki\xc5\xb3. Tokiu b\xc5\xabdu importuoti \xc4\xaf Europos S\xc4\x85jungos muit\xc5\xb3 teritorij\xc4\x85 brangesnes ir tik\xc4\x97tinai auk\xc5\xa1tesn\xc4\x97s kokyb\xc4\x97s prekes labiau apsimoka. Taip siekiama apsaugoti Europos S\xc4\x85jungos rink\xc4\x85 nuo pigi\xc5\xb3 ir tod\xc4\x97l tik\xc4\x97tinai nekokybi\xc5\xa1k\xc5\xb3 preki\xc5\xb3 ir taip apginti savus gamintojus._NEWLINE_Viduram\xc5\xbeiais importo muitus buvo sunku atskirti nuo tranzito muit\xc5\xb3. Da\xc5\xbeniausia buvo renkami mokes\xc4\x8diai i\xc5\xa1 pirkli\xc5\xb3, kurie ve\xc5\xbedavo prekes per punkt\xc4\x85, kuris tiesiog surinkdavo mokes\xc4\x8dius.\n_START_SECTION_\nTranzito muitas\n_START_PARAGRAPH_\nTranzito muitas taikomas per \xc5\xa1al\xc4\xaf perve\xc5\xbeamoms prek\xc4\x97ms (skirtoms ne tos \xc5\xa1alies rinkai). \xc5\xa0iuo metu tranzito muit\xc5\xb3 prakti\xc5\xa1kai niekas nerenka._NEWLINE_Jei renkami pana\xc5\xa1\xc5\xabs \xc4\xaf tranzito muitus mokes\xc4\x8diai, tai tik u\xc5\xbe kokias paslaugas, kaip naudojimasis keliais, tiltais, vamzdynais (pavyzd\xc5\xbeiui, naftos perdavimui), \xc5\xbemoni\xc5\xb3 i\xc5\xa1kastais ir pri\xc5\xbei\xc5\xabrimais kanalais. Pana\xc5\xa1us \xc4\xaf tranzito muit\xc4\x85 yra ekologinis mokestis._NEWLINE_Viduram\xc5\xbeiais tai buvo labiausiai paplit\xc4\x99s muitas. Jis buvo renkamas i\xc5\xa1 pirkli\xc5\xb3, kurie per feodalo \xc5\xbeemes, s\xc4\x85siaur\xc4\xaf, ba\xc5\xbeny\xc4\x8di\xc4\x85, plukdydavo ar ve\xc5\xbedavo prekes. Tik vienijantis ar vienijant atskiras kunigaik\xc5\xa1tystes \xc4\xaf valstybes, tranzito muitai buvo palaipsniui naikinami ir kei\xc4\x8diami importo muitais.\n_START_SECTION_\nEksporto muitas\n_START_PARAGRAPH_\nEksporto muitas taikomas eksportuojant prekes. Da\xc5\xbeniausiai jie taikomi i\xc5\xa1ve\xc5\xbeamoms \xc5\xbealiavoms. Valstyb\xc4\x97s, siekdamos u\xc5\xbetikrinti, kad vidaus gamintojai tur\xc4\x97t\xc5\xb3 pigesni\xc5\xb3 \xc5\xbealiav\xc5\xb3, apmokestina muitais eksportuojamas \xc5\xbealiavas. Lietuvai atgavus nepriklausomyb\xc4\x99, d\xc4\x97l didel\xc4\x97s infliacijos buvo auk\xc5\xa1tos kainos ir ma\xc5\xbei atlyginimai. Skirtumas tarp Lietuvos ir u\xc5\xbesienio preki\xc5\xb3 kain\xc5\xb3 buvo apie 10 ir daugiau kart\xc5\xb3. Siekiant su\xc5\xa1velninti kain\xc5\xb3 \xc5\xa1uol\xc4\xaf, taip pat saugantis, kad \xc4\xafmon\xc4\x97s, pardavusios prekes \xc4\xaf u\xc5\xbesien\xc4\xaf infliacin\xc4\x97mis kainomis neprarast\xc5\xb3 apyvartini\xc5\xb3 l\xc4\x97\xc5\xa1\xc5\xb3, buvo pla\xc4\x8diai taikomi eksporto muitai. V\xc4\x97liau eksporto muitai Lietuvoje buvo taikomi tik siekiant vietiniams gamintojams suma\xc5\xbeinti \xc5\xbealiav\xc5\xb3 kainas. Ilgiausiai i\xc5\xa1silaik\xc4\x97 eksporto muitai neapdirbtai galvij\xc5\xb3 odai._NEWLINE_Kartais valstyb\xc4\x97, nor\xc4\x97dama palaikyti savus gamintojus, jiems eksportuojant prekes, suteikia i\xc5\xa1mok\xc5\xb3. Europos S\xc4\x85jungoje, kuriai priklauso ir Lietuva, yra teikiamos i\xc5\xa1mokos u\xc5\xbe eksportuojam\xc4\x85 \xc5\xbeem\xc4\x97s \xc5\xabkio produkcij\xc4\x85.\n_START_SECTION_\nMuit\xc5\xb3 skai\xc4\x8diavimo b\xc5\xabdai\n_START_PARAGRAPH_\nAdvaliorinis \xe2\x80\x93 (ad valorem) skai\xc4\x8diuojama nuo preki\xc5\xb3 vert\xc4\x97s (nustatytas mokestis dauginamas i\xc5\xa1 preki\xc5\xb3 vert\xc4\x97s)._NEWLINE_Specifinis \xe2\x80\x93 skai\xc4\x8diuojamas nuo preki\xc5\xb3 kiekio (nustatytas mokestis dauginamas i\xc5\xa1 preki\xc5\xb3 kiekio)._NEWLINE_Mi\xc5\xa1rus \xe2\x80\x93 skai\xc4\x8diuojamas nuo preki\xc5\xb3 vert\xc4\x97s ir kiekio (nustatytas mokestis dauginamas i\xc5\xa1 preki\xc5\xb3 vert\xc4\x97s ir pridedama padaugintas nustatytas mokestis i\xc5\xa1 preki\xc5\xb3 kiekio).'